Einde van Rassie se waterkaskenadesRassie Erasmus. Foto: GB Jordaan. Volgens Wêreldrugby kan Rassie Erasmus se dae langs die veld as waterjoggie getel wees. Die internasionale rugbybeheerliggaam het ŉ omvattende proeflopie wêreldwyd goedgekeur wat die geleentheid vir nie-spelers om tydens ŉ wedstryd op die veld te gaan, beperk. Die proeflopie sal ná 1 Julie in werking tree en sal vir alle wedstryde, hetsy kompetisies of gewone wedstryde, geld. Dit word alles gedoen in ’n poging om die vloei van die wedstryd te verbeter deur onnodige onderbrekings te beperk. Op die hoogste vlak van die spel sal waterdraers slegs twee keer per helfte – en met die wedstrydbeamptes se toestemming – op die veld toegelaat word. Terselfdertyd mag mediese personeel net water verskaf aan die spelers wat hulle behandel. Spanne word onder meer toegelaat om twee erkende waterdraers te hê, mits hulle nie die hoofafrigter of direkteur van rugby is nie. Erasmus was juis verlede jaar in die spervuur omdat hy op die veld water vir spelers aangedra het. Die Springbok-meesterbrein se waterkaskenades het ’n paar ondersteuners van die Britse en Ierse Leeus warm onder die kraag gehad. ’n Sarkastiese Warren Gatland (Leeus-hoofafrigter) het Erasmus onder meer aangeraai om net ’n waterbottel te onthou wanneer hy nader draf om die spelers se dors op die veld te les. Sir Clive Woodward het ook geen ooghare daarvoor gehad nie. “Wêreldrugby moet na sy intimiderende teenwoordigheid langs die veld kyk,” het die voormalige Engeland-afrigter in sy Daily Mail-rubriek geskryf. Volgens die Engelsman kan Erasmus se wateraandra-pligte ’n invloed op ’n skeidsregter se vertoning hê. “Hy is immers dieselfde tyd op die veld as hulle wanneer hulle belangrike besluite moet neem. Hy doen dit al sedert die wedstryd tussen die SA A-span en die Leeus en Wêreldrugby moes toe al sy stem dik gemaak het,” het Woodward gekla. En hoe het Erasmus op die jongste nuus reageer? “Ek het net gister met my bestuurder gesels en ons dink ‘direkteur van rugby’ klink hopeloos te formeel. Ons het saamgestem dat ‘direkteur van afrigting’ baie meer gepas is!” het die Suid-Afrikaner getwiet. was just talking to my line manager yesterday!! She also thought “Director of Rugby” has a such a formal ring to it ! We agreed that Director of coaching will be so much better title for me! Lekka !! Cant wait https://t.co/1QYEkzdLF2 — Rassie Erasmus (@RassieRugby) May 17, 2022